রাতের অন্ধকারে ট্যাক্সিতে যুবতীকে অপহরণ। তারপর গাড়িতে শ্লীলতাহানি। ভোরে নির্জন জায়গায় তাঁকে নামিয়ে বেপাত্তা অভিযুক্তেরা। 
শনিবার গভীর রাতে ঘটনাটি ঘটেছে বিধাননগর পুলিশের এলাকাভুক্ত রাজারহাটের রাইগাছি এলাকায়। পুলিশকে ওই যুবতী জানিয়েছেন, তাঁর শ্লীলতাহানি করেছে অপহরণকারীরা। রবিবার ভোরে অপহৃত যুবতীকে অভিযুক্তেরা চিনারপার্কে নামিয়ে দেয়। এদিন রাত পর্যন্ত তাদের ধরতে পারেনি পুলিশ। অভিযুক্তদের মধ্যে রকি নামে এক যুবক ওই যুবতীর পূর্বপরিচিত বলে পুলিশ জানিয়েছে। 
পুলিশ সূত্রের খবর, রাজারহাটের রাইগাছির বাসিন্দা ওই যুবতী শনিবার রাত ১টা নাগাদ বাড়ির লাগোয়া শৌচালয়ে যাওয়ার পথে অপহৃত হন। বাড়ি থেকে বেরনোর ঠিক আগে নারায়ণপুরের বাসিন্দা রকি তাঁকে ফোন করে। এক সময় রকির সঙ্গে তাঁর যোগাযোগ ছিল। এরপর ওই যুবতী বাড়ি থেকে বার হতেই মুখ চেপে তাঁকে অ্যাপ নির্ভর একটি ক্যাবে তোলে রকি। ওই ক্যাবে চালকও ছিল। গাড়িতে ওঠার পরই জ্ঞান হারান ওই যুবতী। ভোর ৪টে নাগাদ গাড়িতেই জ্ঞান ফেরে তাঁর। তখন চিনারপার্কের কাছে ক্যাব দাঁড় করিয়ে তাঁকে নামিয়ে দিয়ে রকি এবং চালক গাড়ি নিয়ে চম্পট দেয়। এরপর ওই যুবতী নিজের মোবাইল থেকে বাবাকে ফোন করে গোটা ঘটনা জানান। তাঁর বাবা চিনারপার্ক থেকে মেয়েকে উদ্ধার করে বাড়ি নিয়ে যান। পরে রাজারহাট থানায় অপহরণ এবং শ্লীলতাহানির অভিযোগ দায়ের করেন তাঁরা। জ্ঞান না থাকায় তিনঘণ্টা তাঁকে কোথায় কোথায় ঘোরানো হয়েছিল, তা ওই যুবতী বলতে পারেননি বলে জানিয়েছে পুলিশ। 
এক পুলিশ আধিকারিক বলেন, ‘‘ওই যুবতী জানিয়েছেন, তিনি একটি সোয়েটার পরেছিলেন। অপহরণকারীরা সেটি খুলে নিয়েছিল। ধর্ষণের কোনও অভিযোগ ওই যুবতী করেননি।’’ রকির নারায়ণপুরের বাড়িতে গিয়েও তার খোঁজ পায়নি পুলিশ। এই ঘটনায় একটি বিষয় নিয়ে পুলিশ সন্দিহান। যুবতী পুলিশকে জানিয়েছেন, রাতে শৌচালয়ে গেলে তিনি মা’কে সঙ্গে নিতেন। কিন্তু শনিবার তিনি কেন একাই বাইরে বেরিয়েছিলেন, তার উত্তর পুলিশ পায়নি। 
এদিন ওই যুবতীকে নিয়ে বেশ কয়েকটি জায়গা ঘুরিয়ে দেখায় পুলিশ। অপহরণকারীরা চিনারপার্কে যে জায়গায় তাঁকে নামিয়েছিল, সেখানেও নিয়ে যাওয়া হয়েছিল ওই যুবতীকে। তবে ক্যাবে থাকাকালীন তাঁর জ্ঞান না-থাকায় তিনি পুলিশকে কোনও সূত্র দিতে পারেননি। চিনারপার্ক এবং সংলগ্ন এলাকার ক্লোজড সার্কিট টিভি ক্যামেরার ফুটেজও খতিয়ে দেখছে পুলিশ।